AARHUS: Der bliver kravlet højt op i træerne i denne uge, når 30 uglekasser bliver hængt op på udvalgte steder i Aarhus.

Kasserne skal tiltrække flere ugler, og håbet er, at de kan indgå som en del af forebyggelsen mod rotter.

En plage, der de seneste år har hjemsøgt Aarhus.

Opsætningen sker i samarbejde med Dansk Ornitologisk Forening, der også står for det strabadserende arbejde med at placere kasserne i træerne.

Om alt går vel, vil de - altså uglekasserne - tiltrække flere af luftens helte, som så helt af sig selv vil tynde ud i bestanden af rotter.

- Hvis uglerne lever op til deres ry som gode rottefangere, kan de blive et godt, miljørigtigt supplement til den øvrige forebyggelse af rotter i Aarhus Kommune, siger afdelingschef i Teknik og Miljø, Anders Maltha Rasmussen.